מודיעין קהילה: דירות הכשרה לחיים לצעירים על הרצף האוטיסטי נפתחו במודיעין ‪
פורסם בתאריך: 14/09/2019 19:21
השבוע נפתחו שתי דירות (דירה לבנים ודירה לבנות) עבור צעירים וצעירות על הרצף האוטיסטי בתפקוד גבוה. פתיחת הדירות היא תוצאה של פניית הורים מעמותת "אקדם" לאגף לשירותים חברתיים. במאמץ מרוכז פעלו כל הגורמים ואיתרו את המענה המתאים ביותר- דירות הכשרה לחיים של "מכינת דרור", שמופעלות על ידי עמותת "גוונים" הארצית, המוכרת ע"י משרד העבודה, הרווחה והשירותים החברתיים.
טקס חנוכת הדירות הראשונות במודיעין מכבים רעות התקיימה בשבוע שעבר, במעמד ראש העיר, חיים ביבס. בטקס השתתפו הדיירים ובני משפחותיהם, נציגי האגף לשירותים חברתיים ונציגי "אקדם". בטקס הפתיחה סיפרו הצעירות והצעירים על ההתרגשות של לגור יחד עם חברים, על סדר היום שלהם והציגו את לוח התורניות של הדירה וכן הפתיעו את הנוכחים כאשר ניגנו בפניהם.
ביבס הודה למארחיו על קבלת הפנים ואמר כי לראות את השותפויות של הצעירים, שהם ילדים שגדלו בעיר ומצאו דירה בעיר, מחמם את הלב: "אחד הדברים החשובים לנו כרשות זה להשקיע בכולם אבל בייחוד בקהילה עם הצרכים המיוחדים. הפרויקט שאתם חלק מרכזי ממנו הוא מדהים שעושה טוב לעיר ולתושבים כי החיבוק שלכם שווה לנו הרבה".
ראש צוות נכויות, ענת נהור ציינה כי כחלק מרצף השירותים עבור אוכלוסיות עם צרכים מיוחדים בעיר, נפתח מערך דירות הכשרה של 'תכנית דרור' המיועדת לצעירים גבוהים על הרצף האוטיסטי. עוד הוסיפה נהור כי במהלך השנה מתוכננים להיפתח בעיר בית לחיים לצעירים בתפקודים נמוכים יותר, בהפעלת אלו"ט ודירות נוספות לצעירים עם מוגבלויות שונות בהפעלת עמותת יזמ"ה, מערכי דיור אלו יתווספו למערך הדיור של "ניצן" הפועל בעיר וכולל תשע דירות. בנוסף מתוכנן להיפתח בעיר, במהלך השנה הקרובה, מרכז תעסוקה רב נכותי שיספק פתרון תעסוקתי לאוכלוסייה הזקוקה לו בתוך העיר.